2013.gada 27.augustā Noteikumi Nr. 637

Rīgā (prot. Nr. 46 71.§)

Smēķēšanas ierobežošanas valsts komisijas nolikums

Izdoti saskaņā ar likuma

"Par tabakas izstrādājumu realizācijas, reklāmas un

lietošanas ierobežošanu" 13.pantu

I. Vispārīgais jautājums

1. Smēķēšanas ierobežošanas valsts komisija (turpmāk – komisija) ir koleģiāla koordinējoša valsts institūcija, kas darbojas, lai nodrošinātu cilvēku tiesības uz tīru, ar tabakas dūmiem nepiesārņotu gaisu. Komisija koordinē darbības, kas saistītas ar tabakas izstrādājumu un augu smēķēšanas produktu lietošanas profilaksi un ierobežošanu un tabakas, tabakas izstrādājumu un augu smēķēšanas produktu ievešanas, ražošanas, realizācijas kontroli un kvalitātes rādītāju noteikšanu, kā arī ārstēšanu no nikotīna atkarības.

II. Komisijas uzdevumi un tiesības

2. Komisijas galvenie uzdevumi ir:

2.1. koordinēt pasākumus, kuru mērķis ir nodrošināt cilvēku tiesības uz tīru, ar tabakas un augu smēķēšanas produktu dūmiem nepiesārņotu gaisu;

2.2. koordinēt un veicināt to valsts un pašvaldību institūciju sadarbību, kuras likumā noteiktajā kārtībā kontrolē tabakas, tabakas izstrādājumu un augu smēķēšanas produktu ražošanu, ievešanu, realizāciju un to smēķēšanu publiskās vietās un telpās;

2.3. izstrādāt prasības, kas nosakāmas tabakas izstrādājumiem un augu smēķēšanas produktiem, ievērojot uz pierādījumiem balstītus Pasaules Veselības organizācijas un citu institūciju ieteikumus, ņemot vērā arī citu valstu pieredzi;

2.4. izstrādāt priekšlikumus par nepieciešamajiem pasākumiem smēķēšanas ierobežošanai, kā arī tabakas izstrādājumu un augu smēķēšanas produktu ražošanas, realizācijas un lietošanas ierobežošanai;

2.5. izvērtēt izglītības iestādēs ieviešamās smēķēšanas profilakses programmas un sniegt priekšlikumus to uzlabošanai;

2.6. izvērtēt Veselības ministrijas un citu institūciju sagatavotos politikas plānošanas dokumentu un normatīvo aktu projektus par tabakas izstrādājumiem un augu smēķēšanas produktiem un sniegt attiecīgus priekšlikumus;

2.7. izvērtēt nikotīnu saturošu vai citu no tabakas iegūtu produktu parādīšanos tirgū, kas paredzēti smēķēšanai, šņaukšanai, košļāšanai vai inhalēšanai un kuru lietošanas rezultātā var rasties psihiski traucējumi vai atkarība, kā arī sniegt priekšlikumus to ražošanas, realizācijas un lietošanas ierobežošanai.

3. Komisijai ir tiesības:

3.1. uzaicināt uz komisijas sēdi valsts un pašvaldību institūciju amatpersonas, biedrību un nodibinājumu un citu juridisko personu pārstāvjus, kā arī fiziskās personas, kuras iesniegušas komisijai priekšlikumus vai kuras var sniegt komisijai nepieciešamo informāciju;

3.2. pieprasīt un saņemt no valsts un pašvaldību institūcijām un citām juridiskajām personām, kā arī no fiziskajām personām informāciju par likuma un citu normatīvo aktu ievērošanu jautājumos, kas saistīti ar smēķēšanas ierobežošanu, kā arī tabakas, tabakas izstrādājumu un augu smēķēšanas produktu ražošanu, ievešanu un realizāciju;

3.3. informēt plašsaziņas līdzekļus par jautājumiem, kas saistīti ar smēķēšanas ierobežošanu un tabakas izstrādājumu vai augu smēķēšanas produktu ražošanu, ievešanu un realizāciju;

3.4. atbilstoši kompetencei veidot darba grupas atsevišķu jautājumu padziļinātai izpētei.

III. Komisijas darba kārtība

4. Komisijas darbu organizē un vada tās priekšsēdētājs.

5. Komisijas sēdes sasauc ne retāk kā divas reizes gadā. Sēdes laiku un vietu nosaka komisijas priekšsēdētājs. Komisijas sēdes ir atklātas, ja vien ar īpašu komisijas lēmumu nav noteikts citādi.

6. Komisijas priekšsēdētājs pēc savas vai komisijas locekļu iniciatīvas ir tiesīgs sasaukt ārkārtas sēdi.

7. Komisija ir lemttiesīga, ja tās sēdē piedalās ne mazāk kā puse no komisijas locekļiem. Ja komisija nav lemttiesīga, piecu darbdienu laikā komisijas sēdi sasauc atkārtoti.

8. Komisijas lēmumus pieņem sēdē, atklāti balsojot, ar klātesošo komisijas locekļu vienkāršu balsu vairākumu. Ja balsis sadalās līdzīgi, izšķirošā ir komisijas priekšsēdētāja balss.

9. Komisijas sēdes tiek protokolētas. Protokolu paraksta komisijas priekšsēdētājs.

10. Komisijas loceklim ir tiesības pieprasīt, lai tā viedoklis tiktu ierakstīts protokolā.

11. Komisijas locekļi atalgojumu par darbu komisijā nesaņem.

12. Komisiju materiāltehniski nodrošina un tās sekretariāta funkcijas veic Veselības ministrija.

**IV. Noslēguma jautājums**

13. Atzīt par spēku zaudējušiem Ministru kabineta 1997.gada 1.jūlija noteikumus Nr.232 "Smēķēšanas ierobežošanas valsts komisijas nolikums" (Latvijas Vēstnesis, 1997, 171.nr.; 2003, 167.nr.; 2006, 64.nr.; 2008, 22.nr.; 2009, 178.nr.).

Ministru prezidents Valdis Dombrovskis

Veselības ministre Ingrīda Circene